Κοντά στους στρατευμένους νέους που υπηρετούν στο φυλάκιο του ακριτικού χωριού Δρυμάδες Ιωαννίνων βρέθηκε ανήμερα του Πάσχα ο Πρόεδρος της Δημοκρατίας.

«Είναι μεγάλη μέρα σήμερα με ένα σημαντικό μήνυμα. Ο Ιησούς Χριστός κατέβηκε, λοιδορήθηκε, βασανίστηκε, σταυρώθηκε για να σώσει τον άνθρωπο, να σώσει όλους εμάς.

» Και το μήνυμα είναι για εμάς, αυτή τη στιγμή να δείξουμε την υπομονή, το θάρρος και την ελπίδα ότι θα ξεπεράσουμε τα δικά μας πάθη. Ο ελληνικός λαός αξίζει κάτι περισσότερο. Χρόνια πολλά, Χριστός Ανέστη σε όλους» τόνισε ο Κάρολος Παπούλιας.

Ο Κ.Παπούλιας αντάλλαξε με όλους ευχές, συνέφαγε με τους αξιωματικούς και τους οπλίτες της μονάδας και μοίρασε δώρα στους οκτώ στρατεύσιμους του Φυλακίου των συνόρων.

Κατά την αναχώρησή του, δήλωσε προς τους δημοσιόγράφους: «Ζήσατε και ζήσαμε ωραίες στιγμές εδώ, στην ακριτική Ελλάδα, σε μια άλλη Ελλάδα, σε μια Ελλάδα που πάσχει, που μοχθεί, που ελπίζει. Αυτήν την Ελλάδα δεν έχουμε δικαίωμα να τη διαψεύσουμε. Πρέπει να κερδίσουμε αυτή τη σκληρή μάχη. Ήταν σήμερα στιγμές ανεπανάληπτες, τις ζήσατε και εσείς πιστεύω.»

Ο Πρόεδρος της Δημοκρατίας βρίσκεται στα Ιωάννινα από τη Μεγάλη Τρίτη.

Το Μεγάλο Σάββατο βρέθηκε για την Ανάσταση στο χωριό Φραγκάδες Ζαγορίου. Ο κ. Παπούλιας ο οποίος πραγματοποιεί ιδιωτική επίσκεψη, παρακολούθησε τον Επιτάφιο θρήνο της Μ.Παρασκευής στο χωριό Καπέσοβο Ζαγορίου.
